Suippumadonlakki

Suippumadonlakki (Psilocybe semilanceata) eli silokki on useimmiten pohjoisen pallonpuoliskon ravinteikkailla mailla tavattu madonlakkeihin kuuluva sieni. Se sisältää psykedeeliksi luokiteltavaa päihdyttävää ainetta nimeltä psilosybiini, jonka vaikutukset johtavat muun muassa tajunnantilan moninaisiin muutoksiin. Suippumadonlakkia käytetään keskushermostovaikutustensa vuoksi yleisesti päihteenä, kuten muitakin psilosybiinisieniä. Suomen lainsäädäntö määrittelee Psilosybe-sienet huumausaineiksi  Finlex.. Suippumadonlakin tieteellisen nimen lajiosa koostuu latinankielisistä sanoista "semi" (puoli, puoliksi) ja "lanceata" (keihästetty, lävistetty).

 Ulkonäkö ja ominaisuudet 

Suippumadonlakin lakki on 0,5–1,5 cm leveä ja 1,5–2 cm korkea. Muodoltaan lakki on pipomainen tai kellomainen ja terävänipukallinen. Lakki on kosteusmuuntuva: kosteana lakin yläpinta on vihertävän ruskea ja kuivana vaaleampi, savenvärinen. Kosteana se myös tuntuu tahmealta ja hyytelömäiseltä. Sieni on tiheähelttainen. Sen heltat ovat kapeatyvisiä ja väriltään yläreunasta oliivinruskeita, keskeltä purppuranruskeita ja terästä vaaleita. Kosteana heltat kuultavat lakin läpi. Nuorten sienten lakit ovat alareunasta sisäänpäin kääntyneitä. Suippumadonlakin jalka on 4–10 cm pitkä ja 0,1–0,2 cm paksu, rakenteeltaan sileä ja joustava. Väriltään se on kiiltävän vaalea, mutta tummenee tyveä kohti. Vahingoittuneet varren osat voivat muuttua sinertäviksi.

Suippumadonlakin annulus on siro, ruskea, seittimäinen ja nopeasti katoava. Se jättää varteen tahmean ja tumman, itiöpölyn värisen kohdan. Itiöpöly on purppuranruskeaa ja hienorakenteeltaan itiöt ovat soikeita, sileitä ja ituhuokosellisia. Pituudeltaan ne ovat 12–13,5 µm ja leveydeltään 7–8,5 µm.

Suippumadonlakin maku on mieto ja haju heikko.

pienoiskuva|left|Vastapoimittuja suippumadonlakkeja.

 Elinympäristö ja levinneisyys 
Suippumadonlakki on karikkeen lahottaja, joka kasvaa yksittäin tai ryhmissä lehmien, hevosten ja lampaiden laitumilla ruohikossa ja ruohotuppaissa kosteilla alueilla sekä lannoitetuilla nurmikoilla. Lajia ei kuitenkaan tavata lannalla. Kasvukausi kestää elokuun lopusta lokakuuhun, kunnes lämpötilat ovat laskeneet alle 5 asteen, mutta itiöemiä voi löytää maastosta pakkasten tuloon saakka.

Sieni on levinnyt laajalti pohjoiselle pallonpuoliskolle. Sitä esiintyy mm. Lounais-Yhdysvalloissa, Britteinsaarilla, Länsi-Euroopassa ja Skandinaviassa. Suomessa suippumadonlakki voi esiintyä pihoilla, puistoissa, puutarhoissa, nurmikoilla, laitumilla, tienvierillä, kosteissa metsien painanteissa, runsaasti lannoitetulla maalla, ruohikossa tai karikkeella koko maan alueella.

 Vaikutus ja käyttö 
pienoiskuva|Kuivattuja suippumadonlakkeja.

 Vaikuttavat aineet 
Suippumadonlakki sisältää useita keskushermostostoon vaikuttavia aineita: psilosiiniä, baeosystiiniä sekä psilosybiiniä, jota itiöemät sisältävät keskimäärin noin 10 mg/g eli 1,5 % sienten kuivapainosta. Tätä suurempia pitoisuuksia ei löydy muista Suomen alueella tunnetusti esiintyvistä psilosybiinisienistä.

Psilosybiini vaikuttaa aivoissa sitoutumalla serotoniinireseptoreihin, erityisesti 5-HT2A-reseptoriin. Tämän kautta se vaikuttaa mielialaa, havaintoja ja ajattelua sääteleviin aivoalueisiin. Vaikutukset alkavat tyypillisesti 30 minuutin sisällä nauttimisesta ja kestävät noin 4–6 tuntia.

 Psykedeeliset vaikutukset 
Suippumadonlakki ei yleensä fyysisesti vaurioita keskushermostoa tai muutoinkaan ihmiskehoa, ja sen vaikutukset tajunnantilaan ovat väliaikaisia.  Q&A with lead researcher Roland Griffiths, Question 9 Tyypillisiä vaikutuksia ovat aistiharhat, muutokset aisti- ja aikakokemuksessa, hyvänolontunne sekä muut psykedeeliset vaikutukset. Myös negatiivisia vaikutuksia voi ilmetä: ahdistusta ja suuremmilla annoksilla jopa paniikkikohtauksia. Vaikutukset riippuvat suuresti annoksesta, käyttötilanteesta ja käyttäjän mielentilasta.

Valvotuissa olosuhteissa haittavaikutukset ovat yleensä lieviä ja hallittavissa. Valvomattomassa käytössä riskinä on arvaamaton käyttäytyminen ja huono "trippi", joka voi aiheuttaa voimakasta ahdistusta. Suippumadonlakki on lisäksi mahdollista sekoittaa hengenvaarallisiin myrkkysieniin, kuten valkorisakkaaseen, mikä tekee sienten poiminnasta vaarallista kokemattomille sienestäjille.

 Lainsäädäntö Suomessa 
Sienen kerääminen, hallussapito, käyttö, kasvattaminen ja myynti on kielletty Suomen huumausainelainsäädännössä. Korkein oikeus linjasi vuonna 2017, että Psilosybe-sienet eivät ole rikoslain tarkoittamia erittäin vaarallisia huumausaineita.

 Lähteet 

Luokka:Madonlakit
Luokka:Karikkeenhajottajat
Luokka:Psilosybiinisienet
Luokka:Seulonnan keskeiset artikkelit